《和王绚道赠高七植竹》
宋代·刘攽

人言植物中，唯竹类有德。虚心道所存，外劲礼自饰。

风霜不改阴，一何金玉色。丘泽无变根，还如古人直。

繁花岂无实，所待鹓鸾食。卑枝亦可栖，不许鸱鸢息。

为君裁管籥，于此谐金石。为君度短长，于此齐寻尺。

济川倚巨楫，扶老杖轻策。大厦莞簟安，射侯弓矢力。

乃知天材美，固待君子识。饱闻昆崙秀，盛说潇湘碧。

岂曰生不迁，念当厚封植。惟君傲声利，心远地更僻。

择交独此君，开径如三益。清风共忘言，明月为莫逆。

还当扫尘榻，会待遗名客。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。